**Prie pranešimo spaudai pridedame:**

// VU Botanikos sodo „Pikniko alyvose“ nuotraukos: <https://drive.google.com/drive/folders/1wm_sIOlc4sSoANNI7I0Mo29qXyRC3jNU?usp=sharing>

// Išsamią „Pikniko alyvose“ programą rasite čia: <https://shorturl.at/raKte>

**Pranešimas žiniasklaidai**

2025 m. gegužės 8 d.

**VU Botanikos sodas kviečia į vieną gražiausių žydinčių augalų švenčių – „Pikniką alyvose“**

**Vilniaus universiteto (VU) botanikos sodas kviečia į tradicinę šventę – „Pikniką alyvose“, kuris vyks visą savaitgalį – gegužės 17 ir 18 dienomis.** **Šiais metais renginys skirtas minėti Tarptautinę žavėjimosi augalais dieną, švenčiamą gegužės 18-ą. Dvi dienas vyksiančiame renginyje svečių lauks ne tik žydinčios alyvos, programoje – ekskursijos, pažintiniai bei kultūriniai renginiai, koncertai. Taip pat Alyvų kalno papėdėje šurmuliuojančioje mugėje lankytojus pasitiks žolininkai ir kulinarai, amatininkai ir menininkai. Ši šventė viena iš populiariausių metinių sodo renginių, tradiciškai kasmet pritraukianti tūkstančius lankytojų pasigėrėti alyvų žiedais, pasimėgauti jų skleidžiamais kvapais.**

VU Botanikos sodo alyvų kolekcija šiemet švenčia solidžią 40-ties metų sukaktį. Šiuo metu Alyvų kalne auga 180 įvairių rūšių, porūšių ir veislių 529 krūmai.

Atlaikę permainingus pavasario orus ankstyviausiai pražystančių alyvų veislių krūmai jau pasipuošė putliais, kvapniais žiedynais. Kitų pumpurai dar tik skleidžiasi, o šventės metu spalvų ir kvapų įvairovė maloniai džiugins sodo lankytojus. Pažintinės ekskursijos po alyvų ir kitų augalų kolekcijas supažindins lankytojus su įdomesnėmis augalų rūšimis ir veislėmis, augalų sistematika, paplitimą, auginimo ir priežiūros ypatumus. Taip pat lankytojų laukia prizai – orientacinio edukacinio žaidimo dalyviai, kurie pirmieji sėkmingai įveiks užduotis, dovanų gaus alyvų sodinuką.

Gegužės 17 d. pikniko dalyvių lauks ne tik žydinčios alyvos ir mugė, bet ir ekskursijų bei edukacinių renginių programa. Muziejuje vyks monografijos „Lietuviški augalų ir grybų vardai XIX a.: Jurgio Ambraziejaus Pabrėžos ir Lauryno Roko Ivinskio vardynai“ pristatymas, po kurio koncertuos grupė „Monos“.

Gegužės 18 d. „Pikniko alyvose“ scenoje koncertuos viena ryškiausių alternatyviosios muzikos atlikėjų Godo Yorke, VU Kultūros centro džiazo choras „VU Jazz Voices“ (vad. Martynas Vilpišauskas), muzikinę programą klausytojams dovanos dainininkė ir dainų autorė Marija Akelan su dukra Sofija, dainuos Pavilnio bendruomenės moterų choras ,,Dainų sodai“ (vad. T. Šumskas).

Renginio metu lankytojai kviečiami užsukti į Kęstučio Žuko pastelių parodą „Plaukiantys peizažai“ sodo Muziejuje ir fotografijų parodą „Vilniaus universiteto botanikos sodo 50 metų Kairėnuose“ Žaliajame pastate. O Alyvų kalno papėdėje lankytojai turės galimybę įsigyti įvairių gardumynų, pagamintų mugėje dalyvaujančių kulinarų ir prekybininkų.

Užsukite jau šį savaitgalį į „Pikniką alyvose“, gegužės 17–18 dienomis. VU Botanikos sode lankytojai laukiami įprastu savaitgalį darbo laiku – nuo 10 val. iki 20 val.

\*\*\*

**Daugiau informacijos:**

**Aida V. Dobkevičiūtė**

Komunikacijos ir paslaugų skyriaus vadovė

M. +370 67076093

El. paštas: [aida.dobkeviciute@bs.vu.lt](mailto:aida.dobkeviciute@bs.vu.lt)